Waak teen hervoorskotte op verband - Jou Geld | Solidariteit WêreldJou Geld | Solidariteit Wêreld
Tuis › Artikels › Waak teen hervoorskotte op verband
Waak teen hervoorskotte op verband
'n Gedeeltelik betaalde huisverband kan soms 'n maklike bron van finansiering vir ander uitgawes wees. Maar as jy nie versigtig is nie, kan jy jou vingers verbrand, waarsku APPIE PIENAAR, finansiële hoof van Solidariteit.
'n Gedeeltelik betaalde huisverband was in die verlede vir baie huiseienaars 'n vinnige bron van finansiering. Omdat die meeste huisverbande as sogenaamde toegangsverbande ("access bonds") geregistreer was, kon 'n mens sonder veel moeite toegang kry tot die kapitale gedeelte van die verband wat reeds gedelg is. Strenger kredietwetgewing die afgelope jaar of twee verplig banke nou om eers 'n kliënt se kredietwaardigheid en terugbetaalvermoë te hersien voordat so 'n persoon 'n hervoorskot ontvang. Maar wat is die opsies wat tans beskikbaar is vir huiseienaars met bestaande verbande?
'n Toegangsverband bied die verbandgewer (die huiseienaar) geredelike toegang tot enige bykomende geld wat bo en behalwe die normale terugbetalings in die verband inbetaal is. Hierdie is eintlik net 'n baie doeltreffende spaarplan wat die verbandgewer in staat stel om 'n hoër rentekoers op sy spaargeld te verdien as wat die geval sou wees indien die geld in 'n spaarplan belê is.
Pasop hiervoor: Omdat die leningstydperk konstant bly, verminder die paaiement wanneer daar bykomende geld in die verband betaal word. Die verbandgewer moet dus seker maak wat die nuwe verhoogde paaiement sal wees indien hierdie vooruitbetaalde fondse weer uit die verband onttrek word. Solank die rentekoers konstant bly, behoort dit egter nie hoër as die oorspronklike paaiement te wees nie. Hierdie is 'n veilige bron van finansiering omdat die geld wat onttrek word, geld is wat voorheen as bykomende betalings gedoen is.
'n Hervoorskot is waar 'n bank die verbandgewer toelaat om kapitaal wat reeds gedelg is, weer te leen. Die bestaande verband word hiervoor gebruik. Daar is gewoonlik 'n paar voorwaardes aan verbonde: Die verbandgewer moet steeds kredietwaardig wees, die eiendom se waarde moes gestyg of konstant gebly het, die terugbetalingstydperk bly konstant, en die bedrag geleen word beperk tot die verskil tussen die oorspronklike verband en die uitstaande verband. Indien die oorspronklike verband dus byvoorbeeld R800 000 was en die uitstaande bedrag R600 000, sal die verbandgewer hoogstens R200 000 kan onttrek.
Pasop hiervoor: Omdat die terugbetalingstydperk nie verleng word nie, styg die maandelikse paaiement en dit kan die verbandgewer onder kontantvloeidruk plaas. Om hierdie rede is banke in die praktyk nie gewillig om hervoorskotte in die laaste 5 tot 7 jaar van die lening toe te staan nie.
'n Nuwe voorskot is waar 'n lening hoër as die oorspronklike verband toegestaan word. Dit behels 'n nuwe verband met gepaardgaande kredietondersoek en verbandregistrasiekoste. Dit sal slegs gedoen word waar daar 'n wesenlike styging in die waarde van die eiendom was, of waar kapitale verbetering aan die eiendom gedoen word.
Vaste eiendom wat oor tyd toeneem in waarde en waarvan die verband geleidelik afbetaal word, is 'n doeltreffende en seker manier om bates en rykdom te bou. Deur telkens geld teen hierdie bate te leen en dit dan te bestee op iets wat jy eintlik nie kan bekostig nie, beroof jy jouself van die geleentheid om bates op te bou. Verstandige huiseienaars behoort gebruik te maak van die spaargeleentheid wat 'n toegangsverband bied, maar behoort hulle daarvan te weerhou om hul leefstyl uit hul verband te finansier.